b'\n_START_ARTICLE_\nJ.C.H. Fischer\n_START_SECTION_\nLiv og gerning\n_START_PARAGRAPH_\nFischer blev student fra Slagelse l\xc3\xa6rde skole 1835 og cand.theol. 1842. 1844 blev han adjunkt ved Slagelse skole og virkede s\xc3\xa6rlig som l\xc3\xa6rer i matematik og regning. At Fischer ved denne skoles nedl\xc3\xa6ggelse 1852 opgav l\xc3\xa6rergerningen, skyldtes vist nok til dels den misstemning, han fra forskellige sider blev genstand for p\xc3\xa5 grund af en afhandling, han 1849 offentliggjorde i skolens program om "Astronomien og Skriftens Autoritet", og i hvilken han h\xc3\xa6vdede, at de bibelske forestillinger om verdensbygningen afveg fra videnskabens resultater.\n_START_SECTION_\nPolitisk deltagelse\n_START_PARAGRAPH_\nFra samme \xc3\xa5r blev s\xc3\xa5 den politiske virksomhed hans v\xc3\xa6sentligste livsgerning. Han havde 1848 forg\xc3\xa6ves s\xc3\xb8gt at blive valgt til Slagelsekredsens repr\xc3\xa6sentant i den grundlovgivende rigsforsamling, men 1852 stillede han sig i samme kreds som Bondevennepartiets kandidat og valgtes da ind i Folketinget. Her sluttede han sig n\xc3\xa6r til Tscherning, for hvem han i de f\xc3\xb8rste \xc3\xa5r af sin rigsdagsvirksomhed n\xc3\xa6rede en overordentlig veneration, og han blev et af de medlemmer af Venstre, som villigst fulgte ham til den alliance, han i disse \xc3\xa5r tilvejebragte mellem Venstre og de konservative helstatsm\xc3\xa6nd._NEWLINE_En vis n\xc3\xb8gtern virkelighedssans i forbindelse med megen logisk og kritisk evne var Fischers hovedforce som politiker, men han savnede den egentlige partiledende evne og forstod kun i ringe grad at knytte andre personlig til sig. Fischer var hele sit liv igennem en afgjort modstander af de Nationalliberale, og hans uvilje mod disse kom i tidens l\xc3\xb8b ofte til at danne forbindelsesleddet mellem ham og politikere, med hvem han ellers ikke havde synderligt til f\xc3\xa6lles. Allerede i hans bondevennetid blev Helstatspolitikken for ham det afg\xc3\xb8rende, og han knyttede sig s\xc3\xa6rlig n\xc3\xa6r til det den gang i \xc3\xb8vrigt svage godsejerlige element i dansk politik._NEWLINE_Da Bondevennernes hovedstyrke 1854 skilte sig fra det \xc3\x98rstedske ministerium, blev Fischer st\xc3\xa5ende p\xc3\xa5 dettes side og ans\xc3\xa5 det derfor ved opl\xc3\xb8sningsvalget 1854 for unyttigt at s\xc3\xb8ge genvalg i sin gamle kreds. Han blev imidlertid 1855 ved sin ven godsejer Skeels hj\xc3\xa6lp valgt til folketingsmand for S\xc3\xa6bykredsen og genvalgtes her lige indtil 1866. 1853\xe2\x80\x941865 valgtes han med en kort afbrydelse til statsrevisor af Folketinget og 1866\xe2\x80\x941875 af Landstinget. Ficher r\xc3\xb8gtede denne gerning med overordentlig samvittighedsfuldhed og dygtighed._NEWLINE_Mens han i Folketinget aldrig havde r\xc3\xa5det over nogen st\xc3\xb8rre, selvst\xc3\xa6ndig indflydelse, blev forholdet anderledes, da han 1866, efter, p\xc3\xa5 grund af sin ivrige virksomhed for forfatningsrevisionen, at v\xc3\xa6re bleven vraget ved Folketingsvalget i S\xc3\xa6bykredsen, blev indsat i Landstinget som kongevalgt medlem. Fischer s\xc3\xa5 klart hvilken overordentlig indflydelse, forfatningsrevisionen ville skaffe den store grundbesiddelse, og fra nu af fremtr\xc3\xa5dte han \xc3\xa5bent som en af dennes politiske hovedordf\xc3\xb8rere. Hans partiforbindelse med Venstre var fra den tid af at betragte som oph\xc3\xb8rt._NEWLINE_1875 blev han optaget i det Estrupske Ministerium som kultusminister og udfoldede her en betydelig og dygtig administrativ og politisk virksomhed. Der kom i hans tid st\xc3\xb8rre orden og fasthed i Kultusministeriets forretningsgang, end der i lang tid havde v\xc3\xa6ret, men p\xc3\xa5 lovgivningsomr\xc3\xa5det udrettede han intet af st\xc3\xb8rre betydning. Sin gamle tilb\xc3\xb8jelighed for politisk underh\xc3\xa5ndsarbejde bevarede han ogs\xc3\xa5 som minister, og han var s\xc3\xa5ledes virksom for at fremkalde Folketingets beslutning om rigsretsaktionen mod Hall og Krieger, i den tanke, at den skulle umuligg\xc3\xb8re ethvert fremtidigt samarbejde mellem Venstre og de Nationalliberale._NEWLINE_Han arbejdede ogs\xc3\xa5 for at hidf\xc3\xb8re et resultat af de senere underhandlinger mellem Berg og krigsminister Kauffmann om en h\xc3\xa6rlovrevision. Hans virksomhed her, som ikke var godkendt af det \xc3\xb8vrige ministerium, i forbindelse med det mods\xc3\xa6tningsforhold, hvori han af forskellige grunde, blandt andet ved sit arbejde for dr. Georg Brandes ans\xc3\xa6ttelse ved universitetet., var kommet til indflydelsesrige kredse, bevirkede 1880 hans afgang som minister. 1882 blev han direkt\xc3\xb8r for Frederiks Hospital og F\xc3\xb8dselsstiftelsen, i hvilken stilling han d\xc3\xb8de.\n_START_SECTION_\nFormand for Zoologisk Haves bestyrelse\n_START_PARAGRAPH_\nFischer var en ivrig og dygtig ornitolog, var medstifter af aktieselskabet Zoologisk Have og senere formand for dets bestyrelse.'